IARSCRÍBHINN IV

SAINMHÍNIÚ AR LEIBHÉAL ÍOGAIREACHTA CTA

A.1 – Rátáil Rúndachta agus Sláine

Ciallaíonn “rúndacht” gné choimeádta na faisnéise nó an chórais faisnéise iomlán nó cuid de (amhail algartaim, cláir agus doiciméadacht) a bhfuil rochtain orthu teoranta do dhaoine, comhlachtaí agus nósanna imeachta údaraithe.

Ciallaíonn “sláine” an ráthaíocht nach féidir an córas faisnéise agus an fhaisnéis phróiseáilte a athrú ach amháin trí ghníomh dlisteanach d’aon ghnó agus go dtabharfar na torthaí a bhfuil coinne leo go cruinn agus go hiomlán leis an gcóras.

Maidir le gach píosa faisnéise CTA a mheastar a bheith íogair, is gá an ghné rúndachta a mheas i gcomhthéacs an tionchair fhéideartha ar leibhéal gnó i gcás ina nochtar an fhaisnéis sin agus is gá an ghné sláine a mheas i gcomhthéacs an tionchair fhéideartha ar leibhéal gnó i gcás ina n-athraítear an fhaisnéis sin go neamhthoilteanach, nó i gcás ina ndíothaítear go páirteach nó go hiomlán í.

Déanfar leibhéal rúndachta na faisnéise agus leibhéal sláine córais faisnéise a rátáil tar éis measúnú a dhéanamh atá bunaithe ar na critéir i roinn A.2. Leis na rátálacha sin, is féidir meastóireacht a dhéanamh ar leibhéal íogaireachta domhanda na faisnéise trí bhíthin an tábla mapála a sholáthraítear i roinn A.3.

A.2 – Rátáil Rúndachta agus Sláine

A.2.1 – “Rátáil íseal”

Tabharfar rátáil íseal d’aon fhaisnéis a bhaineann le CTA a ndéanfadh nochtadh na faisnéise sin agus/nó caillteanas a sláine damáiste measartha do na Páirtithe nó d’institiúidí eile, agus gur dócha go mbeadh na tionchair seo a leanas mar thoradh air sin:

— go ndéanfaí difear measartha do chaidreamh polaitiúil nó taidhleoireachta;

— go mbeadh drochphoiblíocht áitiúil á tarraingt ar íomhá nó ar cháil na bPáirtithe nó institiúidí eile;

— go gcuirfí náire ar dhaoine aonair;

— go ndéanfaí difear do mheanma/táirgiúlacht na foirne;

— go mbeadh caillteanas teoranta airgeadais ann, nó go n-éascófaí gnóthachan míchuí nó buntáiste míchuí go measartha do dhaoine aonair nó do chuideachtaí;

— go ndéanfaí difear measartha d’fhorbairt éifeachtach nó d’fheidhmiú bheartais na bPáirtithe;

— go ndéanfaí difear measartha do bhainistiú cuí na bPáirtithe agus a n-oibríochtaí.

A.2.2 – “Meánrátáil”

Tabharfar meánrátáil d’aon fhaisnéis a bhaineann le CTA a ndéanfadh nochtadh na faisnéise sin agus/nó caillteanas a sláine damáiste do na Páirtithe nó d’institiúidí eile, agus gur dócha go mbeadh na tionchair seo a leanas mar thoradh air sin:

— go gcuirfí náire ar chaidreamh polaitiúil nó taidhleoireachta;

— go ndéanfaí damáiste d’íomhá nó do cháil na bPáirtithe nó institiúidí eile;

— go gcuirfí anacair ar dhaoine aonair;

— go mbeadh meanma/táirgiúlacht na foirne níos measa dá bharr;

— go gcuirfí náire ar na Páirtithe nó ar institiúidí eile i gcaibidlíocht tráchtála nó i gcaibidlíocht bheartais le páirtithe eile;

— go mbeadh caillteanas airgeadais ann, nó go n-éascófaí gnóthachan míchuí nó buntáiste míchuí do dhaoine aonair nó do chuideachtaí;

— go ndéanfaí difear d’imscrúdú coireachta;

— go sárófaí oibleagáidí dlíthiúla nó conarthacha maidir le rúndacht faisnéise;

— go ndéanfaí difear d’fhorbairt nó d’fheidhmiú bheartais na bPáirtithe;

— go ndéanfaí difear do bhainistiú cuí na bPáirtithe agus a n-oibríochtaí.

A.2.3 – “Rátáil ard”

Tabharfar rátáil ard d’aon fhaisnéis a bhaineann le CTA a ndéanfadh nochtadh na faisnéise sin agus/nó caillteanas a sláine damáiste tubaisteach agus/nó damáiste do-ghlactha do na Páirtithe nó d’institiúidí eile, agus gur dócha go mbeadh na tionchair seo a leanas mar thoradh air sin:

— go ndéanfaí dochar do chaidreamh taidhleoireachta;

— go gcuirfí anacair mhór ar dhaoine aonair;

— go mbeadh sé níos deacra éifeachtacht oibríochta nó slándáil oibríochta na bPáirtithe nó fórsaí rannchuiditheoirí eile a choimeád;

— go mbeadh caillteanas airgeadais ann, nó go n-éascófaí gnóthachan míchuí nó buntáiste míchuí do dhaoine aonair nó do chuideachtaí;

— go sárófaí gealltanais chuí go gcoinneofaí rúndacht na faisnéise arna soláthar ag tríú páirtithe;

— go sárófaí srianta reachtúla maidir le nochtadh faisnéise;

— go ndéanfaí dochar d'imscrúdú na coireachta nó go n-éascófaí coireacht;

— go gcuirfí na Páirtithe faoi mhíbhuntáiste i gcaibidlíocht tráchtála nó i gcaibidlíocht bheartais le páirtithe eile;

— go gcuirfí bac ar fhorbairt éifeachtach nó ar fheidhmiú bheartais na bPáirtithe;

— go mbainfí an bonn ó bhainistiú cuí na bPáirtithe agus a n-oibríochtaí.

A.3. - Measúnú ar leibhéal íogaireachta fhaisnéis CTA

Bunaithe ar na rátálacha Rúndachta agus Sláine de bhun roinn A.2 agus i gcomhréir leis na leibhéil íogaireachta de bhun Iarscríbhinn III a ghabhann leis an gComhaontú seo, bunaítear leibhéal íogaireachta domhanda na faisnéise trí úsáid a bhaint as an tábla mapála seo a leanas: